b'\n_START_ARTICLE_\nSuolaaminen\n_START_PARAGRAPH_\nSuolaaminen on ruoan s\xc3\xa4il\xc3\xb6mist\xc3\xa4 suolan avulla. Suola s\xc3\xa4il\xc3\xb6\xc3\xb6 elintarvikkeen vet\xc3\xa4m\xc3\xa4ll\xc3\xa4 sen soluista vett\xc3\xa4 ja v\xc3\xa4kev\xc3\xb6itt\xc3\xa4m\xc3\xa4ll\xc3\xa4 liemen mikrobitoimintaa ehk\xc3\xa4isev\xc3\xa4ksi. Suolaamista k\xc3\xa4ytet\xc3\xa4\xc3\xa4n elintarviketeollisuudessa sek\xc3\xa4 yksin\xc3\xa4\xc3\xa4n ett\xc3\xa4 muiden s\xc3\xa4il\xc3\xb6nt\xc3\xa4menetelmien kanssa. Teollisessa suolauksessa elintarvikkeeseen lis\xc3\xa4t\xc3\xa4\xc3\xa4n ruokasuolan lis\xc3\xa4ksi muitakin lis\xc3\xa4aineita parantamaan sen s\xc3\xa4ilyvyytt\xc3\xa4 tai rakennetta. Suolaaminen oli ennen vanhaan ainoa lihan, kalan ja kasvisten s\xc3\xa4il\xc3\xb6nt\xc3\xa4menetelm\xc3\xa4, mutta se on menett\xc3\xa4nyt merkityst\xc3\xa4\xc3\xa4n uusien s\xc3\xa4il\xc3\xb6nt\xc3\xa4menetelmien my\xc3\xb6t\xc3\xa4.\n_START_SECTION_\nSuolausmenetelmi\xc3\xa4\n_START_PARAGRAPH_\nKuivasuolaamisessa elintarvikkeen pinnalle hierotaan suolaa, joka siirtyy osmoosin kautta sen sis\xc3\xa4osiin. Menetelm\xc3\xa4 soveltuu pienten kappaleiden suolaamiseen, sill\xc3\xa4 se on hidas. Tyypillisi\xc3\xa4 kuivasuolattavia ruoka-aineita ovat kestokokolihavalmisteet, sienet (etenkin rouskut) ja kala (etenkin graavisuolattu lohi). Kalaan suolaa tarvitaan kolme kiloa yht\xc3\xa4 perattua kalakiloa kohti, ja suolam\xc3\xa4\xc3\xa4r\xc3\xa4 riippuu kalan koosta ja s\xc3\xa4ilytyspaikan l\xc3\xa4mp\xc3\xb6tilasta._NEWLINE_Liuossuolauksessa valmistetaan suolalaukka, jossa veteen liuotetaan noin 300 grammaa ruokasuolaa vesilitraa kohti ja lis\xc3\xa4t\xc3\xa4\xc3\xa4n yleens\xc3\xa4 sokereita, fosfaatteja, nitriitti\xc3\xa4 ja C-vitamiinia. Elintarvike peitet\xc3\xa4\xc3\xa4n kokonaan suolalaukkaan ja suolautuminen alkaa sen pinnalta. Liuossuolausta k\xc3\xa4ytet\xc3\xa4\xc3\xa4n muiden suolausmenetelmien kanssa etenkin kesto- ja kokolihavalmisteisiin._NEWLINE_Ruiskutussuolaus on nopea suolaustapa, jossa suolalaukka paineruiskutetaan ohuilla neuloilla tasaisesti elintarvikkeeseen.'